ที่ มท ๐๘๑๖.๑/ว

ถึง สำนักงานส่งเสริมการปกครองท้องถิ่นจังหวัด ทุกจังหวัด

ด้วยกรมส่งเสริมการปกครองท้องถิ่น ได้รับแจ้งจาก บริษัท คอลเกต-ปาล์มโอลีฟ (ประเทศไทย) จำกัด ผู้ผลิตและจัดจำหน่ายผลิตภัณฑ์ คอลเกต และโพรเทคส์ ว่า ได้เล็งเห็นถึงความสำคัญของการรณรงค์ส่งเสริมให้เด็กไทยมีสุขภาพช่องปากและฟัน รวมทั้งสุขภาพอนามัยที่ดี และรักษาความสะอาดด้วยการล้างมือ  
ที่ถูกวิธี ให้ปราศจากเชื้อโรคและสิ่งสกปรก อันเป็นสาเหตุของการเกิดโรคต่างๆ โดยจะจัดส่งผลิตภัณฑ์  
และสื่อการเรียนการสอนประจำปี..2562..ให้นักเรียนระดับชั้นประถมศึกษาปีที่.2.–.3.ของโรงเรียน  
ในสังกัดองค์กรปกครองส่วนท้องถิ่น ประกอบด้วย

1. โครงการ ฟ.ฟันสวย ยิ้มใส จะสนับสนุน ชุดยาสีฟันและแปรงสีฟัน คู่มือนักเรียน ให้กับนักเรียนระดับชั้นประถมศึกษาปีที่.2.–.3.ทุกคน ทุกโรงเรียน และจัดส่งโปสเตอร์สอนการแปรงฟัน โปสเตอร์ประชาสัมพันธ์งานประกวดวาดภาพระบายสีชิงถ้วยพระราชทานสมเด็จพระกนิษฐาธิราชเจ้า กรมสมเด็จ พระเทพรัตนราชสุดาฯ สยามบรมราชกุมารี ครั้งที่ 6 ฟ.ฟันสวยยิ้มใส ให้กับโรงเรียนทุกโรงเรียน

2. โครงการ มือสะอาด สร้างสุขภาพดี จะจัดส่งโปสเตอร์และสติกเกอร์การล้างมือถูกวิธี 7 ขั้นตอน ให้กับโรงเรียนทุกโรงเรียน..เพื่อใช้ในการสอนวิชาสุขศึกษาในชั้นเรียน

กรมส่งเสริมการปกครองท้องถิ่น พิจารณาแล้วเห็นว่า กิจกรรมดังกล่าวเป็นประโยชน์ต่อสุขอนามัยของเด็กนักเรียน โดยไม่เป็นการเพิ่มภาระ และไม่มีค่าใช้จ่าย จึงขอความร่วมมือสำนักงานส่งเสริมการปกครองท้องถิ่นจังหวัด พิจารณาอำนวยความสะดวกในการจัดส่งผลิตภัณฑ์ หรือสื่อการเรียนการสอน ให้แก่โรงเรียนในสังกัด หรือสนับสนุนโครงการดังกล่าว ตามที่เห็นสมควร ทั้งนี้บริษัทคอลเกต-ปาล์มโอลีฟ (ประเทศไทย) จำกัด จะจัดส่งผลิตภัณฑ์ และสื่อการเรียนการสอน ให้สำนักงานส่งเสริมการปกครองท้องถิ่นจังหวัด โดยตรง และหากผลิตภัณฑ์ หรือสื่อการเรียนการสอนที่ได้รับเกินจำนวนนักเรียนในสังกัด ขอให้สำนักงาน  
ส่งเสริมการปกครองท้องถิ่นจังหวัด องค์การปกครองส่วนท้องถิ่น หรือโรงเรียน นำไปใช้ให้เกิดประโยชน์ตามความเหมาะสม สำหรับเอกสารการตอบรับที่แนบไปพร้อมผลิตภัณฑ์ และสื่อการเรียนการสอน  
ขอความอนุเคราะห์ให้ส่งคืนบริษัทคอลเกต-ปาล์มโอลีฟ (ประเทศไทย) จำกัด ด้วย

กรมส่งเสริมการปกครองท้องถิ่น

กันยายน 2563

กองส่งเสริมและพัฒนาการจัดการศึกษาท้องถิ่น

ฝ่ายบริหารทั่วไป

# โทร. ๐ ๒๒๔๑ ๙๐๐๐ ต่อ ๕๓๐๘

โทรสาร ๐ ๒๒๔๑ ๙๐๒๑-๓ ต่อ ๑๐๘

ผู้ประสานงาน นางสาวปราวีณา เทพวงศ์ ๐๘ ๖๕๕๒ ๒๗๘๘